150 kroner. Det koster en jakke, en creme og én børnegummistøvle. Men det koster det også at vaccinere 62 børn for polio og mæslinger i verdens fattigste lande. Mange nordjyder har allerede givet UNICEF's såkaldte verdensgave. Siden 2007 er der indtil videre givet 40.522 vacciner. Ifølge UNICEF er antallet af afrikanske børn, der dør af mæslinger faldet drastisk på grund af vaccinerne. Alligevel dør 600 børn hver dag af mæslinger i verdens fattige lande. I Salling i Aalborg var der delte meninger om den alternative julegave: - Jeg synes ikke, at det er noget at give som gave. Jeg synes, at det er en lægelig opgave at give vacciner, siger Preben Kristensen til TV2/Nord. - Jeg vil ikke købe sådan en sprøjte i dag, men jeg støtter UNICEF på anden måde, for jeg synes, at det er et utrolig godt foretagende at støtte, siger Else Marie Jensen til TV2/Nord. Om en vaccinesprøjte bliver årets julegavehit, må tiden vise.

Opsummering:
Mange mangler stadig at finde de sidste julegaver. En vaccinesprøjte fra UNICEF kunne være et bud. Og nordjyderne har tidligere ikke været fedtede med at give gaver til verdens fattigste.